Uredba Komisije (ES) št. 206/96

z dne 2. februarja 1996

o spremembi Uredbe (ES) št. 97/95 o podrobnih pravilih za uporabo Uredbe Sveta (EGS) št. 1766/92 glede najnižje cene in kompenzacijskih plačil za pridelovalce krompirja in Uredbe Sveta (ES) št. 1868/94 o uvedbi sistema kvot v zvezi s proizvodnjo krompirjevega škroba

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (ES) št. 1868/94 z dne 27. julija 1994 o uvedbi sistema kvot v zvezi s proizvodnjo krompirjevega škroba [1], kakor je bila nazadnje spremenjena z Uredbo (ES) št. 1863/95 [2], in zlasti člena 8 Uredbe,

ob upoštevanju Uredbe Sveta (EGS) št. 2503/88 z dne 25. julija 1988 o carinskih skladiščih [3] in zlasti člena 18,

ker Uredba Komisije (ES) št. 97/95 [4], kakor je bila nazadnje spremenjena z Uredbo (ES) št. 1949/95 [5], o podrobnih pravilih za uporabo Uredbe Sveta (EGS) št. 1766/92 [6], kakor je bila nazadnje spremenjena z Uredbo 1863/95 [7], glede najnižje cene in kompenzacijskih plačil za pridelovalce krompirja, in za uporabo Uredbe (ES) št. 1868/94 o uvedbi sistema kvot v zvezi s proizvodnjo krompirjevega škroba;

ker se na proizvodih, danih v postopek carinskega skladiščenja, smejo opraviti samo nekateri standardni postopki iz člena 28(4) Uredbe Komisije (EGS) št. 3665/87 [8], kakor je bila nazadnje spremenjena z Uredbo (ES) št. 1384/95 [9]; ker je opredelitev dovoljenih postopkov, razen postopkov, določenih v zgoraj navedenem členu, izrecno določena za vsak sektor posebej;

ker je zaradi boljšega upravljanja obstoječih skladiščnih zmogljivosti pri nepredelanem škrobu, skladiščenem v razsutem stanju v skladišču, grosističnem skladišču ali pristaniškem silosu in namenjenem za izvoz ob vnaprejšnjem plačilu nadomestila treba predvideti možnost, da se več serij proizvodov iz iste podštevilke nomenklature, ki se uporablja za izvozna nadomestila, uskladišči v istem silosu ali skladišču; ker je treba vendarle to možnost omejiti na proizvode Skupnosti;

ker je treba stopnjo kaznovanja, določeno v členu 16(1) Uredbe (ES) št. 97/95, revidirati glede na dajatve, ki se uporabljajo v okviru nove skupne carinske tarife;

ker poleg tega Uredba (ES) št. 97/95 določa, kaj je treba storiti s podkvotami podjetij za proizvodnjo škroba, ki se združijo, spremenijo lastnika ali prenehajo opravljati gospodarsko dejavnost; ker je bistvenega pomena preprečiti, da bi spremembe podkvot, ki so posledica združitev, škodile interesom pridelovalcev krompirja; ker je treba države članice pooblastiti za dodeljevanje podkvot drugim podjetjem za proizvodnjo škroba kakor tistim, ki jih združitev neposredno zadeva;

ker so ukrepi, predvideni s to uredbo, v skladu z mnenjem Upravljalnega odbora za žito,

SPREJELA NASLEDNJO UREDBO:

Člen 1

Uredba (ES) št. 97/95 se spremeni:

1. Za členom 15 se doda člen 15a:

"Člen 15a

Kadar se nepredelani škrob, ki ga je proizvedlo podjetje za proizvodnjo škroba, uskladišči v razsutem stanju po postopku carinskega skladiščenja ali proste cone za predplačilo nadomestila, opredeljenega z Uredbo Sveta (EGS) št. 565/80 *, se lahko ta škrob poleg postopkov iz člena 28(4) Uredbe (EGS) št. 3665/87 tudi zmeša na istem skladiščnem mestu z drugim škrobom iz iste podštevilke nomenklature, ki se uporablja za nadomestila, ki ima enake tehnične lastnosti in izpolnjuje pogoje, potrebne za dodelitev izvoznih nadomestil, in je prav tako dan v postopek, določen z Uredbo (EGS) št. 3665/87 ali Uredbo (EGS) št. 565/80.

* UL L 62, 7.3.1980, str. 5."

2. Člen 16 (1) se nadomesti z naslednjim:

"1. Zadevna država članica pobira za količine, ki se v smislu drugega pododstavka člena 14(1) štejejo za prodane na notranjem trgu, za nepredelani škrob ali katerikoli pridobljeni proizvod iz Priloge Uredbe Komisije (ES) št. 1518/95 * ali ki spada na področje Uredbe Komisije (ES) št. 1222/94 **, pavšalni znesek, izračunan na tono nepredelanega škroba in enak skupni carinski tarifi, ki se uporablja za tono škroba pod oznako KN 1108 13 00 v tržnem letu, v katerem so bili škrob ali pridobljeni proizvodi proizvedeni, povečan za 10 %.

* UL L 147, 30.6.1995, str. 55.

** UL L 136, 31.5.1994, str. 8."

3. Členu 17 se doda naslednji odstavek 4:

"4. Če na podlagi uporabe odstavka 1a preneha proizvodnja v tovarnah enega ali več podjetij za proizvodnjo škroba, ki so se združila, s čimer je resno ogrožena neprekinjena pridelava krompirja za proizvodnjo škroba na območju, ki je pred tem temu podjetju ali podjetjem dobavljalo krompir:

lahko država članica od združenega podjetja zahteva, da prenese v državo članico podkvoto, ki je bila prvotno dodeljena podjetju, katerega obrati so med tem prenehali proizvodnjo, in

lahko država članica katero koli kvoto, preneseno v skladu s prvo alineo, prerazporedi kateremu koli podjetju za proizvodnjo škroba, ki se zaveže proizvajati škrob na tem območju."

Člen 2

Ta uredba začne veljati tretji dan po objavi v Uradnem listu Evropskih skupnosti.

Uporablja se od 1. julija 1995.

Ta uredba je v celoti zavezujoča in se neposredno uporablja v vseh državah članicah.

V Bruslju, 2. februarja 1996

Za Komisijo

Franz Fischler

Član Komisije

[1] UL L 197, 30.7.1994, str. 4.

[2] UL L 179, 29.7.1995, str. 1.

[3] UL L 225, 15.8.1988, str. 1.

[4] UL L-- 16, 24.1.1995, str. 3.

[5] UL L 187, 8.8.1995, str. 6.

[6] UL L 181, 1.7.1992, str. 21.

[7] UL L 179, 29.7.1995, str. 1.

[8] UL L 351, 14.12.1987, str. 1.

[9] UL L 134, 20.6.1995, str. 14.